stanford-oval/wikipedia huggingface dataset:
พรรคประชาธิปัตย์
บทบาททางการเมือง > พลิกจัดตั้งรัฐบาล

ภายหลังจากศาลรัฐธรรมนูญ มีคำวินิจฉัยให้ยุบพรรคการเมืองซึ่งเป็นพรรคร่วมรัฐบาล (พรรคพลังประชาชน, พรรคชาติไทย, และพรรคมัชฌิมาธิปไตย) และเพิกถอนสิทธิการเลือกตั้งกรรมการบริหารพรรคเป็นเวลา 5 ปี ซึ่งส่งผลให้ สมชาย วงศ์สวัสดิ์ นายกรัฐมนตรีในขณะนั้น ต้องพ้นจากตำแหน่ง พรรคประชาธิปัตย์ได้จัดตั้งรัฐบาลผสมโดยร่วมกับพรรคการเมืองอื่น ๆ คือ พรรคเพื่อแผ่นดิน, พรรคชาติไทยพัฒนา, พรรครวมใจไทยชาติพัฒนา, พรรคภูมิใจไทย, และพรรคกิจสังคม (ภายหลังพรรคมาตุภูมิได้เข้ามาเป็นพรรคร่วมรัฐบาลแทนพรรคเพื่อแผ่นดิน) พร้อมกับสนับสนุนให้ อภิสิทธิ์ เวชชาชีวะ เป็นนายกรัฐมนตรีคนที่ 27 ชนะพลตำรวจเอกประชา พรหมนอก จากพรรคเพื่อแผ่นดิน ด้วยคะแนน 235 ต่อ 198 เสียง ในการลงมติ เมื่อวันที่ 15 ธันวาคม พ.ศ. 2551 และได้จัดตั้งรัฐบาลผสม เป็นคณะรัฐมนตรี คณะที่ 59 ของไทย
บทบาททางการเมือง > คดียุบพรรคประชาธิปัตย์ พ.ศ. 2553

บทความหลัก: คดีระหว่างนายทะเบียนพรรคการเมือง กับพรรคประชาธิปัตย์ (2553)
อภิชาต สุขัคคานนท์ นายทะเบียนพรรคการเมือง ได้ยื่นคำร้องต่อศาลรัฐธรรมนูญ กล่าวหาว่า ใน พ.ศ. 2548 พรรคประชาธิปัตย์ได้รับเงินบริจาค จำนวนสองร้อยห้าสิบแปดล้านบาท จาก บริษัททีพีไอ โพลีน จำกัด (มหาชน) แต่ไม่แจ้งคณะกรรมการการเลือกตั้ง ทราบ และใช้จ่ายไปโดยผิดวัตถุประสงค์ของกฎหมาย ซึ่งเงินจำนวนยี่สิบเก้าล้านบาท ที่คณะกรรมการการเลือกตั้งจัดสรรให้จากกองทุนเพื่อการพัฒนาพรรคการเมือง ขัดต่อพระราชบัญญัติประกอบรัฐธรรมนูญว่าด้วยพรรคการเมือง พ.ศ. 2541 มาตรา 66 อนุมาตรา (2) และ (3) จึงขอให้ศาลมีคำสั่งยุบพรรคประชาธิปัตย์ และตัดสิทธิเลือกตั้งของหัวหน้าและกรรมการบริหารพรรคประชาธิปัตย์ ตามพระราชบัญญัติประกอบรัฐธรรมนูญว่าด้วยพรรคการเมือง พ.ศ. 2550 มาตรา 98
คดีนี้ ศาลรัฐธรรมนูญมีคำวินิจฉัยเมื่อวันที่ 29 พฤศจิกายน พ.ศ. 2553 ด้วยมติสี่ต่อสองว่า กฎหมายกำหนดให้ผู้ร้องยื่นคำร้องมาภายในสิบห้าวันนับแต่วันที่ปรากฏแก่ตนว่าผู้ถูกร้องฝ่าฝืนกฎหมายอันเป็นเหตุให้ถูกยุบได้ ทว่า ผู้ร้องยื่นคำร้องมาล่วงระยะเวลาสิบห้าวันดังกล่าวนี้ จึงไม่ชอบที่จะพิจารณาวินิจฉัยคำร้องสืบไป และให้ยกคำร้อง
บทบาททางการเมือง > หลังการเลือกตั้งทั่วไปในปี พ.ศ. 2554

หลังจากที่ อภิสิทธิ์ เวชชาชีวะ ได้ประกาศยุบสภาในวันที่ 10 พฤษภาคม พ.ศ. 2554 เพื่อให้จัดตั้งการเลือกตั้งทั่วไป และหลังจากที่ พรรคประชาธิปัตย์ได้แพ้การเลือกตั้งทั่วไปในปี พ.ศ. 2554 อภิสิทธิ์ ได้ประกาศลาออกจากตำแหน่งหัวหน้าพรรคประชาธิปัตย์ในวันที่ 4 กรกฎาคม พ.ศ. 2554 และเป็นเหตุให้คณะเลขาธิการพรรค รองหัวหน้าพรรค ที่ปฏิบัติหน้าที่นั้น ต้องพ้นจากตำแหน่งทั้งหมด หลังจากนั้นได้มีการลงคะแนนเสียงเลือกหัวหน้าพรรคประชาธิปัตย์คนใหม่ และผลออกมาในวันที่ 5 สิงหาคม พ.ศ. 2554 หลังอภิสิทธิ์ พ้นตำแหน่งนายกรัฐมนตรี ก็ได้รับเลือกให้กลับมาเป็นหัวหน้าพรรคประชาธิปัตย์อีกครั้ง พ.ศ. 2556
บทบาททางการเมือง > ร่วมรัฐบาลพรรคเพื่อไทย

ต่อมาในปี พ.ศ. 2567 ในช่วงจัดตั้งคณะรัฐมนตรีไทย คณะที่ 64 ซึ่งนำโดยแพทองธาร ชินวัตร จากพรรคเพื่อไทย พรรคประชาธิปัตย์ นำโดย เฉลิมชัย ศรีอ่อน นำสมาชิกสภาผู้แทนราษฎรจากพรรคจำนวน 21 ราย ขอเข้าร่วมจัดตั้งรัฐบาล โดยมีเพียงสมาชิกสภาผู้แทนราษฎรจำนวน 4 คน คือ จุรินทร์ ลักษณวิศิษฏ์, ชวน หลีกภัย, บัญญัติ บรรทัดฐาน และ สรรเพชญ บุญญามณี ที่ไม่เห็นด้วยกับการเข้าร่วมรัฐบาล จนกระทั่งวันที่ 28 สิงหาคม สรวงศ์ เทียนทอง เลขาธิการพรรคเพื่อไทย ได้เดินทางไปยังที่ทำการพรรคประชาธิปัตย์ เพื่อส่งหนังสือเทียบเชิญพรรคประชาธิปัตย์เข้าร่วมรัฐบาลอย่างเป็นทางการ ทำให้พรรคประชาธิปัตย์เรียกประชุมร่วมระหว่างกรรมการบริหารพรรคและสมาชิกผู้แทนราษฎรในสังกัดเพื่อลงมติเรื่องนี้ในวันถัดมา (29 สิงหาคม) และในที่สุด ที่ประชุมได้มีมติให้เข้าร่วมรัฐบาลด้วยมติเห็นชอบ 43 เสียง ไม่เห็นชอบ 4 เสียง และงดออกเสียง 2 เสียง
รายชื่อนายกรัฐมนตรี

พันตรี ควง อภัยวงศ์
(วาระ: 2490–2491)
หม่อมราชวงศ์เสนีย์ ปราโมช
(วาระ: กุมภาพันธ์–มีนาคม 2518, เมษายน–ตุลาคม 2519)
ชวน หลีกภัย
(วาระ:  2535–2538, 
2540–2544)
อภิสิทธิ์ เวชชาชีวะ
(วาระ:  2551–2554)
บุคลากร > หัวหน้าพรรค

| 0 | 1 | 2 | 3 | 4 | 5 |
| --- | --- | --- | --- | --- | --- |
| ลำดับ | รูป  | ชื่อ | เริ่มวาระ | สิ้นสุดวาระ | หมายเหตุ |
| 1 |  | พันตรี ควง อภัยวงศ์ | พ.ศ. 2489 | 15 มีนาคม พ.ศ. 2511   (ถึงแก่อสัญกรรม) |  |
| 2 |  | หม่อมราชวงศ์เสนีย์ ปราโมช | พ.ศ. 2511 | 26 พฤษภาคม พ.ศ. 2522 |  |
| 3 |  | พันเอก (พิเศษ)  ถนัด คอมันตร์ | 26 พฤษภาคม พ.ศ. 2522 | 3 เมษายน พ.ศ. 2525 | พ.ศ. 2522 ถนัด คอมันตร์ - 62 อุทัย พิมพ์ใจชน - 52 ชวน หลีกภัย - 51  |
| 4 |  | พิชัย รัตตกุล | 3 เมษายน พ.ศ. 2525 | 26 มกราคม พ.ศ. 2534 | พ.ศ. 2530 พิชัย รัตตกุล - 101 เฉลิมพันธ์ ศรีวิกรม์ - 87  |
| 5 |  | ชวน หลีกภัย | 26 มกราคม พ.ศ. 2534 | 20 เมษายน พ.ศ. 2546 | พ.ศ. 2534 ชวน หลีกภัย - 85 มารุต บุนนาค - 72  |
| 6 |  | บัญญัติ บรรทัดฐาน | 20 เมษายน พ.ศ. 2546 | 8 กุมภาพันธ์ พ.ศ. 2548 | พ.ศ. 2546 บัญญัติ บรรทัดฐาน - 163 อภิสิทธิ์ เวชชาชีวะ - 150 อาทิตย์ อุไรรัตน์ - 17  |
| 7 |  | อภิสิทธิ์ เวชชาชีวะ | 5 มีนาคม พ.ศ. 2548 | 24 มีนาคม พ.ศ. 2562 | พ.ศ. 2561 อภิสิทธิ์ เวชชาชีวะ - 67,505 วรงค์ เดชกิจวิกรม - 57,689 อลงกรณ์ พลบุตร - 2,285  |
| 8 |  | จุรินทร์ ลักษณวิศิษฏ์ | 15 พฤษภาคม พ.ศ. 2562 | 14 พฤษภาคม พ.ศ. 2566 | พ.ศ. 2562 จุรินทร์ ลักษณวิศิษฏ์ - 160 พีระพันธุ์ สาลีรัฐวิภาค - 102 กรณ์ จาติกวณิช - 19 อภิรักษ์ โกษะโยธิน - 10  |
| 9 |  | เฉลิมชัย ศรีอ่อน | 9 ธันวาคม พ.ศ. 2566 | ปัจจุบัน | พ.ศ. 2566 เฉลิมชัย ศรีอ่อน - 230 (คำนวณจากสักส่วน 88.5% ของ องค์ประชุมในขณะนั้น 260 คน)  |
บุคลากร > เลขาธิการพรรค

| 0 | 1 | 2 | 3 | 4 |
| --- | --- | --- | --- | --- |
| ลำดับ | รูป | ชื่อ | เริ่มวาระ | สิ้นสุดวาระ |
| 1 |  | พลตรี หม่อมราชวงศ์คึกฤทธิ์ ปราโมช | 6 เมษายน พ.ศ. 2489 | 16 กันยายน พ.ศ. 2491 |
| 2 |  | เทพ โชตินุชิต | 17 กันยายน พ.ศ. 2491 | 25 มิถุนายน พ.ศ. 2492 |
| 3 |  | ชวลิต อภัยวงศ์ | 1 มิถุนายน พ.ศ. 2492 | 29 พฤศจิกายน พ.ศ. 2494 |
| 4 |  | ใหญ่ ศวิตชาติ | 30 กันยายน พ.ศ. 2498 | 26 กันยายน พ.ศ. 2513 |
| 5 |  | ธรรมนูญ เทียนเงิน | 26 กันยายน พ.ศ. 2513 | 6 ตุลาคม พ.ศ. 2518 |
| 6 |  | ดำรง ลัทธพิพัฒน์ | 13 พฤศจิกายน พ.ศ. 2518 | 6 ตุลาคม พ.ศ. 2521 |
| 7 |  | เฉลิมพันธ์ ศรีวิกรม์ | 3 กุมภาพันธ์ พ.ศ. 2522 | 26 พฤษภาคม พ.ศ. 2522 |
| 8 |  | มารุต บุนนาค | 26 พฤษภาคม พ.ศ. 2522 | 3 เมษายน พ.ศ. 2525 |
| 9 |  | เล็ก นานา | 3 เมษายน พ.ศ. 2525 | 5 เมษายน พ.ศ. 2529 |
| 10 |    | วีระ มุสิกพงศ์ | 5 เมษายน พ.ศ. 2529 | 10 มกราคม พ.ศ. 2530 |
| 11 |  | พลตรี สนั่น ขจรประศาสน์ | 10 มกราคม พ.ศ. 2530 | 17 กันยายน พ.ศ. 2543 |
| 12 |  | อนันต์ อนันตกูล | 17 กันยายน พ.ศ. 2543 | 20 เมษายน พ.ศ. 2546 |
| 13 |  | ประดิษฐ์ ภัทรประสิทธิ์  | 20 เมษายน พ.ศ. 2546 | 10 กุมภาพันธ์ พ.ศ. 2548 |
| 14 |  | สุเทพ เทือกสุบรรณ | 5 มีนาคม พ.ศ. 2548 | 4 กรกฎาคม พ.ศ. 2554 |
| 15 (ครั้งที่ 1)  |  | เฉลิมชัย ศรีอ่อน | 6 สิงหาคม พ.ศ. 2554 | 16 ธันวาคม พ.ศ. 2556 |
| 16 |  | จุติ ไกรฤกษ์ | 17 ธันวาคม พ.ศ. 2556 | 15 พฤษภาคม พ.ศ. 2562 |
| 15 (ครั้งที่ 2)  |  | เฉลิมชัย ศรีอ่อน | 15 พฤษภาคม พ.ศ. 2562 | 9 ธันวาคม พ.ศ. 2566 |
| 17 |  | เดชอิศม์ ขาวทอง | 9 ธันวาคม พ.ศ. 2566 | ปัจจุบัน |
การเลือกตั้ง > การเลือกตั้งผู้ว่าราชการกรุงเทพมหานคร

| การเลือกตั้ง | ผู้สมัคร | คะแนนเสียงทั้งหมด | สัดส่วนคะแนนเสียง | ผลการเลือกตั้ง |
| --- | --- | --- | --- | --- |
| 2518 | ธรรมนูญ เทียนเงิน | 99,247 |  |  สำเร็จ ได้รับเลือกตั้ง |
| 2528 | ชนะ รุ่งแสง | 241,001 | 25.35% |  พ่ายแพ้ |
| 2533 | ประวิทย์ รุจิรวงศ์ | 60,947 | 5.50% |  พ่ายแพ้ |
| 2535 | พิจิตต รัตตกุล | 305,740 | 40.39% |  พ่ายแพ้ |
2539: ไม่ส่งผู้สมัคร (ให้การสนับสนุน พิจิตต รัตตกุล ลงสมัครในนามกลุ่มมดงานแทน)
| 2543 | ธวัชชัย สัจจกุล | 247,650 | 11.17% |  พ่ายแพ้ |
| 2547 | อภิรักษ์ โกษะโยธิน | 911,441 | 38.20% |  สำเร็จ ได้รับเลือกตั้ง |
| 2551 | อภิรักษ์ โกษะโยธิน | 991,018 | 45.93% |  สำเร็จ ได้รับเลือกตั้ง |
| 2552 | หม่อมราชวงศ์สุขุมพันธุ์ บริพัตร | 934,602 | 45.41% |  สำเร็จ ได้รับเลือกตั้ง |
| 2556 | หม่อมราชวงศ์สุขุมพันธุ์ บริพัตร | 1,256,349 | 47.75% |  สำเร็จ ได้รับเลือกตั้ง |
| 2565 | สุชัชวีร์ สุวรรณสวัสดิ์ | 254,723 | 9.52% |  พ่ายแพ้ |
การเลือกตั้ง > ผลการเลือกตั้งสมาชิกสภากรุงเทพมหานคร (สก.)

| การเลือกตั้ง | จำนวนที่นั่ง | คะแนนเสียงทั้งหมด | สัดส่วนคะแนนเสียง | ที่นั่งเปลี่ยน | ผลการเลือกตั้ง |
| --- | --- | --- | --- | --- | --- |
| 2528 | 35 / 54 |  |  | 35 | เสียงข้างมาก |
| 2533 | 1 / 57 |  |  | 34 | เสียงข้างน้อย |
| 2537 | 8 / 55 |  |  | 7 | เสียงข้างน้อย |
| 2541 | 22 / 60 |  |  | 14 | เสียงข้างมาก |
| 2545 | 30 / 61 |  |  | 8 | เสียงข้างมาก |
| 2549 | 34 / 57 |  |  | 4 | เสียงข้างมาก |
| 2553 | 45 / 61 |  |  | 11 | เสียงข้างมาก |
| 2565 | 9 / 50 | 348,852 | 15.06% | 36 | เสียงข้างน้อย |
การเลือกตั้ง > ผลการเลือกตั้งสมาชิกสภาเขต (สข.)

| การเลือกตั้ง | จำนวนที่นั่ง | คะแนนเสียงทั้งหมด | สัดส่วนคะแนนเสียง | ที่นั่งเปลี่ยน | ผลการเลือกตั้ง |
| --- | --- | --- | --- | --- | --- |
| 2553 | 289 / 361 |  |  | 289 | เสียงข้างมาก |
การเลือกตั้ง > ผลการเลือกตั้งนายกองค์การบริหารส่วนจังหวัด

| จังหวัด | นาม | ปี พ> ศ. | ผลการเลือกตั้ง |
| --- | --- | --- | --- |
| กระบี่ | สมบูรณ์ สิทธิมนต์ | พ.ศ. 2551 |  พ่ายแพ้ |
| กาญจนบุรี | รังสรรค์ รัศมีฤกษ์เศรษฐ์ | พ.ศ. 2547 |  สำเร็จ ได้รับเลือกตั้ง |
| กาญจนบุรี | รังสรรค์ รัศมีฤกษ์เศรษฐ์ | พ.ศ. 2551 |  สำเร็จ ได้รับเลือกตั้ง |
| กาญจนบุรี | รังสรรค์ รัศมีฤกษ์เศรษฐ์ | พ.ศ. 2555 |  สำเร็จ ได้รับเลือกตั้ง |
| ชุมพร | สุพล จุลใส | พ.ศ. 2555 |  สำเร็จ ได้รับเลือกตั้ง |
| เชียงใหม่ | กิ่งกาญจน์ ณ เชียงใหม่ | พ.ศ. 2555 |  พ่ายแพ้ |
| นราธิวาส | สุมิตร มะสาและ | พ.ศ. 2555 |  พ่ายแพ้ |
| พัทลุง | สานันท์ สุพรรณชนะบุรี | พ.ศ. 2547 |  สำเร็จ ได้รับเลือกตั้ง |
| พัทลุง | สานันท์ สุพรรณชนะบุรี | พ.ศ. 2551 |  สำเร็จ ได้รับเลือกตั้ง |
| พิจิตร | ชาติชาย เจียมศรีพงษ์ | พ.ศ. 2555 |  สำเร็จ ได้รับเลือกตั้ง |
| ระนอง | ศนิรัตน์ ร่มเย็น | พ.ศ. 2547 |  พ่ายแพ้ |
| สตูล | สัมฤทธิ์ เลียงประสิทธิ์ | พ.ศ. 2556 |  สำเร็จ ได้รับเลือกตั้ง |
| สตูล | เกตุชาติ เกษา | พ.ศ. 2563 |  พ่ายแพ้ |
| สงขลา | นิพนธ์ บุญญามณี | พ.ศ. 2556 |  สำเร็จ ได้รับเลือกตั้ง |
| สงขลา | ไพเจน มากสุวรรณ์ | พ.ศ. 2563 |  สำเร็จ ได้รับเลือกตั้ง |
| สุราษฎร์ธานี | ทนงศักดิ์ ทวีทอง | พ.ศ. 2556 |  สำเร็จ ได้รับเลือกตั้ง |
| อำนาจเจริญ | ศักดิ์ชัย ตั้งตระกูลวงศ์ | พ.ศ. 2555 |  สำเร็จ ได้รับเลือกตั้ง |
ข้อวิจารณ์ > ภาพลักษณ์

พรรคประชาธิปัตย์เป็นพรรคที่มีฐานเสียงเหนียวแน่นในภาคใต้ จนมีเรื่องเล่าว่า "ส่งเสาไฟฟ้าลงก็ชนะ" ซึ่งมีนักวิชาการอธิบายว่าเป็นเพราะผู้สมัครจากพรรคประชาธิปัตย์มีเครือข่ายอยู่แล้วทำให้แทบไม่ต้องหาเสียง ซึ่งไม่เกี่ยวกับอุดมการณ์ และยังรวมถึงกระแส "ชวนฟีเวอร์" หรือนายกฯ คนใต้ ทำให้นักการเมืองในภาคใต้ที่อยากเลือกตั้งชนะต่างพากันเข้าพรรคประชาธิปัตย์กันหมด อย่างไรก็ตามในช่วงหลัง ๆ ประชาชนบางส่วนเริ่มเบื่อหน่ายกับความไม่พัฒนาของภูมิภาคทำให้พรรคอื่นเริ่มเจาะฐานเสียงได้บ้าง
หลังการลงมติเลือกนายกรัฐมนตรีไทย พ.ศ. 2562 ทำให้มีการค้นคำว่า "พรรคแมลงสาบ" ในเสิร์ชเอนจินปริมาณเพิ่มขึ้น คำนี้มีการใช้เพื่อหมายถึงอายุยืนยาวและการรั้งอำนาจอย่างยาวนานของพรรค และมีการใช้เพื่อล้อเลียนพรรคเมื่อใดที่ปรากฏการกระทำที่ไร้เกียรติของพรรค ทั้งนี้ คำดังกล่าวมีที่มาจากศาสตราจารย์ กนก วงษ์ตระหง่าน สมาชิกพรรค ในการประชุมประจำปี 2545 ที่โรงแรมมิราเคิล แกรนด์ ที่เสนอ "ทฤษฎีแมลงสาบ" เพื่อให้พรรคอยู่รอดในสมัยรัฐบาลพรรคไทยรักไทยเวลานั้น อีกทั้งในการเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2554 นายกรณ์ จาติกวณิช รองหัวหน้าพรรคในเวลานั้น ได้กล่าวว่าพรรคประชาธิปัตย์เปรียบเสมือนแมลงสาบที่ฆ่าไม่ตาย
ข้อวิจารณ์ > การสนับสนุนการชุมนุมของ กปปส.

บทความหลัก: วิกฤตการณ์การเมืองไทย พ.ศ. 2556–2557 และ กปปส.
27 พฤศจิกายน พ.ศ. 2556 ชูวิทย์ กมลวิศิษฎ์ กล่าวแนะนำให้อภิสิทธิ์ เวชชาชีวะ หัวหน้าพรรคประชาธิปัตย์ในขณะนั้น นำ ส.ส.ทั้งพรรคลาออกจากการเป็น ส.ส. ไปต่อสู้เคียงข้าง สุเทพ เทือกสุบรรณ แกนนำชุมนุม กปปส. ชี้ว่าไม่ควรปล่อยให้สุเทพโดดเดี่ยว ซึ่งพรรคประชาธิปัตย์ต้องร่วมมือกัน ทั้งนี้ หากพรรคประชาธิปัตย์ลาออกจากการเป็น ส.ส.ทั้งพรรค ตนและสมาชิกพรรคจะร่วมลาออก เพื่อไปต่อสู้นอกสภากับนายสุเทพด้วย
8 ธันวาคม พ.ศ. 2556 หลังจากที่พรรคประชาธิปัตย์มีมติให้สมาชิกลาออกจากการเป็นสมาชิกสภาผู้แทนราษฎรทั้งหมด ชูวิทย์รักษาคำพูดโดยการลาออกจากการเป็นสมาชิกสภาผู้แทนราษฎรทันที
หลังจากนั้น มีการขึ้นเวทีปราศรัยโจมตีรัฐบาลของ ยิ่งลักษณ์ ชินวัตร อย่างต่อเนื่อง จนกระทั่ง อภิสิทธิ์ เวชชาชีวะ กล่าวปราศรัยไว้ว่า
"นายกฯ หลบเลี่ยงแก้ปัญหาสินค้าราคาแพง ผลดูไม่ออกว่าที่อยู่ในประเทศหนึ่งอาทิตย์ที่ผ่านมา ไปทำอะไรบ้าง เมื่อเช้าเห็นข่าวว่าไปทำโครงการ สมาร์ทเลดี้ มันแปลว่าอะไร ผมจึงไปถาม ม.ล.อภิมงคล โสณกุล ซึ่งแปลว่า ผู้หญิงฉลาด แต่ทำไมต้องทำโครงการนี้ ทำไมต้องหาผู้หญิงฉลาด ทำไมต้องประกวด เพราะเขาบอกว่า ถ้าแข่งขันหา 'อีโง่' ไม่มีใครไปแข่งได้"
ภายหลังจากการกล่าวปราศรัยดังกล่าว เป็นเหตุทำให้อภิสิทธิ์ถูกวิพากษ์วิจารณ์อย่างหนัก โดย จะเด็จ เชาวน์วิไล ผอ.มูลนิธิหญิงชายก้าวไกล เปิดเผยว่า คำปราศรัยดังกล่าวดูถูกผู้หญิงจนเกินไป นายอภิสิทธิ์ไม่ควรพูดเช่นนี้ ทำให้ส่งผลเสียต่อภาพลักษณ์ของนายอภิสิทธิ์เอง เนื่องจากที่ผ่านมาการวิจารณ์โจมตีนางสาวยิ่งลักษณ์ มักจะถูกมองเป็นการดูถูกผู้หญิงทั้งหมด ดังนั้นควรต้องระมัดระวัง
24 กุมภาพันธ์ พ.ศ. 2565 อดีตสมาชิกพรรคประชาธิปัตย์ที่เป็นแกนนำการชุมนุม กปปส. ประกอบด้วย สุเทพ เทือกสุบรรณ, ชุมพล จุลใส, พุทธิพงษ์ ปุณณกันต์, อิสสระ สมชัย, ถาวร เสนเนียม และ ณัฏฐพล ทีปสุวรรณ ถูกศาลตัดสินให้จำคุก ในความผิดฐานร่วมกันเป็นกบฏ ล้มล้างระบอบการปกครอง มั่วสุมชุมนุมก่อความวุ่นวายในบ้านเมืองฯ และข้อหาอื่น ๆ ทำให้พุทธิพงษ์, ถาวร, และณัฏฐพล ซึ่งดำรงตำแหน่งรัฐมนตรีในรัฐบาล ประยุทธ์ จันทร์โอชา ต้องสิ้นสภาพการเป็นรัฐมนตรีในทันที ตามมาตรา 160(7) และมาตรา 170(4) ของรัฐธรรมนูญ และสิ้นสภาพการเป็น สส. ร่วมกับชุมพล และอิสสระ
ข้อวิจารณ์ > คำร้องคัดค้านการเป็น สส.

15 มิถุนายน พ.ศ. 2566 มีเอกสารที่นำเสนอต่อคณะกรรมการการเลือกตั้ง เรื่อง ประกาศผลการเลือกตั้งแบบแบ่งเขต ครั้งที่ 1 ปรากฎว่ามี ว่าที่ ส.ส. ที่ประกาศผลรับรอง 329 คน ขณะที่มี 71 เขต ที่มีเรื่องร้องคัดค้าน มีรายงานว่า เอกสารดังกล่าวอาจเป็นเอกสารสรุปของฝ่ายปฏิบัติการ แจ้งเรื่องร้องคัดค้านการเลือกตั้ง ที่ยังไม่ได้นำเสนอต่อที่ประชุม กกต. โดยพรรคประชาธิปัตย์ถูกร้องคัดค้านทั้งสิ้น 3 คน ดังนี้
| ลำดับ | รายชื่อ สส>  | เขตที่ลงเลือกตั้ง | ข้อกล่าวหา | สถานะปัจจุบัน |
| --- | --- | --- | --- | --- |
| 1 | อวยพรศรี เชาวลิต | นครศรีธรรมราช เขต 9 |  | ยังดำรงตำแหน่ง |
| 2 | สุพัชรี ธรรมเพชร | พัทลุง เขต 1 |  | ยังดำรงตำแหน่ง |
| 3 | เดชอิศม์ ขาวทอง | สงขลา เขต 5 | โฆษณาหาเสียงด้วยการจัดให้มีมหรสพ หรือการรื่นเริงต่างๆ | ยังดำรงตำแหน่ง   (ยกคำร้อง) |
แต่ถึงกระนั้น กกต. ก็ประกาศรับรอง สส. ทั้ง 500 คนก่อน โดยได้ชี้แจงว่าจะดำเนินการพิจารณาให้แล้วเสร็จภายใน 1 ปี นับตั้งแต่วันเลือกตั้ง
ข้อวิจารณ์ > ความขัดแย้งของสมาชิกพรรค > แยกออกไปจัดตั้งพรรค

ในเดือนกันยายน พ.ศ. 2490 เกิดความขัดแย้งกันระหว่าง เลียง ไชยกาล กับ หม่อมราชวงศ์เสนีย์ ปราโมช รองหัวหน้าพรรคในขณะนั้น ส่งผลให้เลียงและสมาชิกพรรคอีก 16 คนลาออกจากพรรค ก่อนนำไปสู่การจัดตั้ง พรรคประชาชน
ในปี พ.ศ. 2491 หม่อมราชวงศ์คึกฤทธิ์ ปราโมช ลาออกจากพรรค เนื่องจากไม่พอใจที่สมาชิกพรรคสนับสนุนให้เพิ่มเงินเดือนของสมาชิกสภาผู้แทนราษฎร จนกระทั่งในปี พ.ศ. 2518 คึกฤทธิ์ได้ชวนสมาชิกจากพรรคประชาธิปัตย์มาร่วมจัดตั้ง พรรคกิจสังคม
ในปี พ.ศ. 2519 เกิดความขัดแย้งระหว่างกลุ่มของ สมัคร สุนทรเวช และกลุ่มของ พิชัย รัตตกุล ส่งผลให้สมัครลาออกจากพรรค ไปอยู่ฝ่ายคณะปฏิรูปการปกครองแผ่นดินอยู่ขณะหนึ่ง ก่อนจะจัดตั้ง พรรคประชากรไทย ในปี พ.ศ. 2522 และในปีเดียวกันนั้น หม่อมราชวงศ์เสนีย์ ปราโมช หัวหน้าพรรคประชาธิปัตย์ ได้พ้นวาระและประกาศวางมือการเมือง อุทัย พิมพ์ใจชน ได้ลงแข่งขันเป็นหัวหน้าพรรคคนต่อไป กับ ชวน หลีกภัย เพื่อนสมาชิกพรรคประชาธิปัตย์รุ่นเดียวกัน และ พ.อ.(พิเศษ)ถนัด คอมันตร์ ซึ่งเป็นบุคคลภายนอก โดยอุทัยได้รับการสนับสนุนจาก ธรรมนูญ เทียนเงิน อดีตเลขาธิการพรรค ด้วยความเป็นคนชลบุรีเหมือนกัน ปรากฏว่าที่ประชุมพรรคได้เลือก พ.อ.(พิเศษ) ถนัด คอมันตร์ เป็นหัวหน้าพรรคคนต่อไป หลังจากนั้นไม่นานอุทัยก็ได้ลาออกจากพรรค จนกระทั่งในปี พ.ศ. 2526 อุทัยได้จัดตั้งพรรคการเมืองของตัวเองในนาม พรรคก้าวหน้า
ข้อวิจารณ์ > ความขัดแย้งของสมาชิกพรรค > กลุ่ม 10 มกรา

บทความหลัก: กลุ่ม 10 มกรา
กลุ่ม 10 มกรา ก่อตั้งโดย เฉลิมพันธ์ ศรีวิกรม์ เลขาธิการพรรคในปี พ.ศ. 2522 และ วีระ มุสิกพงศ์ เลขาธิการพรรคในปี พ.ศ. 2530 โดยที่มาของชื่อกลุ่มมาจากเหตุการณ์เมื่อวันที่ 10 มกราคม พ.ศ. 2530 ณ โรงแรมเอเชีย ที่ประชุมพรรคประชาธิปัตย์ได้ทำการเลือกตั้งหัวหน้าพรรค ซึ่งกลุ่มของนายวีระได้เสนอชื่อนายเฉลิมพันธ์ ส่วนกลุ่มของ ชวน หลีกภัย ได้เสนอชื่อ พิชัย รัตตกุล หัวหน้าพรรคในขณะนั้น ส่วนตัวนายวีระได้ลงชิงตำแหน่งเลขาธิการพรรคแข่งกับ พลตรี สนั่น ขจรประศาสน์ ปรากฏว่าทั้งนายเฉลิมพันธ์และนายวีระพ่ายแพ้ต่อพิชัยและพล.ต.สนั่น
ทั้งนี้ กลุ่ม 10 มกรานี้มีความไม่พอใจในการบริหารงานของพิชัย หัวหน้าพรรคมาเป็นระยะเวลาหนึ่งแล้ว โดยต้นเหตุของความขัดแย้งในครั้งนั้น แบ่งได้ 5 ประเด็น กล่าวคือ
ความขัดแย้งในการคัดเลือกตัวบุคคลลงสมัครรับเลือกตั้งในเขตกรุงเทพฯ ซึ่งพิชัยเป็นผู้ตัดสินใจแต่เพียงผู้เดียว
พิชัยไม่ได้นำรายชื่อผู้ที่เหมาะสมโปรดเกล้าฯ ดำรงตำแหน่งรัฐมนตรีทั้ง 25 คนตามมติในที่ประชุมของพรรค ไปมอบให้ พล.อ.เปรม ติณสูลานนท์ นายกรัฐมนตรีในขณะนั้น แต่กลับเสนอเพียง 15 คนเท่านั้น ซึ่งเป็นกลุ่มของพิชัย พร้อมทั้งกำหนดตำแหน่งรัฐมนตรีแต่ละกระทรวงไว้ด้วย ทำให้สมาชิกในกลุ่ม 10 มกราที่อยู่ในรายชื่อที่ไม่ได้ถูกเสนอหลายคนไม่ได้ดำรงตำแหน่งรัฐมนตรี
ผู้บริหารระดับสูงของพรรคไม่สามารถแสดงบัญชีรายจ่ายให้เกิดความโปร่งใสในการจัดการเรื่องเงินให้สมาชิกพรรคทราบได้ ภายหลังได้รับเงินจากผู้สนับสนุนพรรคในการเลือกตั้งเมื่อวันที่ 27 กรกฎาคม พ.ศ. 2529
ไม่พอใจในผลเจรจากับพรรคการเมืองอื่นในการร่วมจัดตั้งรัฐบาล เนื่องจากพรรคประชาธิปัตย์ในฐานะแกนนำ ไม่ได้รับการจัดสรรกระทรวงที่มีความสำคัญในทางเศรษฐกิจและบริหาร
พิชัยได้เสนอให้ พิจิตต รัตตกุล บุตรชายของตน ซึ่งได้รับเลือกตั้งซ่อมเป็น ส.ส. กรุงเทพมหานคร แทนที่ ดำรง ลัทธพิพัฒน์ ที่ถึงแก่กรรมไปด้วยการกระทำอัตวินิบาตกรรม เป็นรัฐมนตรีว่าการกระทรวงวิทยาศาสตร์ เทคโนโลยี และการพลังงาน (ชื่อกระทรวงในขณะนั้น) ทั้งที่อาวุโสทางการเมืองของพิจิตตมีน้อยกว่าคนอื่นในพรรค ซึ่งถือเป็นการเอาเปรียบ และนำเอาระบบสืบตำแหน่งในครอบครัวมาใช้ ซึ่งไม่ควรมีในพรรค
และจาก 5 สาเหตุดังกล่าว นำมาซึ่งการเผชิญหน้ากันระหว่าง 2 ขั้วภายในพรรค และจากความขัดแย้งครั้งนั้น ส่งผลให้การทำหน้าของพรรคประชาธิปัตย์ในรัฐสภา สภาผู้แทนราษฎร และการแสดงออกทางการเมืองต่อสาธารณชนไม่เป็นเอกภาพนับแต่นั้น มีการแสดงออกของสมาชิกพรรคในทางที่ขัดแย้งกับมติหรือนโยบายพรรค
ต่อมากลุ่ม 10 มกรา ได้ลาออกจากพรรคประชาธิปัตย์พร้อมกับ กลุ่มวาดะห์ ภายหลังจากการที่ทั้งสองกลุ่มไม่ยกมือสนับสนุนร่างพระราชบัญญัติลิขสิทธิ์และสิทธิบัตรจนทำให้ พลเอก เปรม ติณสูลานนท์ นายกรัฐมนตรี ต้องประกาศยุบสภา เมื่อปี พ.ศ. 2531 ซึ่งกลุ่ม 10 มกราบางส่วนและทางกลุ่มวาดะห์ได้ร่วมมือกันจัดตั้งพรรคการเมืองโดยใช้ชื่อว่า พรรคประชาชน
ข้อวิจารณ์ > ความขัดแย้งของสมาชิกพรรค > กลุ่มงูเห่า

ก่อนการพิจารณาให้ความเห็นชอบบุคคลซึ่งสมควรได้รับแต่งตั้งเป็นนายกรัฐมนตรี พ.ศ. 2566 รอบที่ 3 สื่อรายงานว่าที่ประชุมพรรคมีมติงดออกเสียง แต่เมื่อถึงวันจริงกลับมี ส.ส. จำนวน 16 คน ลงมติ "เห็นชอบ" ให้เศรษฐา ทวีสิน บุคคลที่ได้รับเสนอชื่อจากพรรคเพื่อไทย ขึ้นดำรงตำแหน่งนายกรัฐมนตรี ดังนี้
พลตำรวจตรี สุรินทร์ ปาลาเร่ สส.สงขลา
อวยพรศรี เชาวลิต สส.นครศรีธรรมราช
เดชอิศม์ ขาวทอง สส.สงขลา
ศักดิ์สิทธิ์ ขาวทอง สส.สงขลา
สุภาพร กำเนิดผล สส.สงขลา
ยูนัยดี วาบา สส.ปัตตานี
ชัยชนะ เดชเดโช สส.นครศรีธรรมราช
พิทักษ์เดช เดชเดโช สส.นครศรีธรรมราช
ทรงศักดิ์ มุสิกอง สส.นครศรีธรรมราช
ว่าที่ร้อยโท ยุทธการ รัตนมาศ สส.นครศรีธรรมราช
สุพัชรี ธรรมเพชร สส.พัทลุง
กาญจน์ ตั้งปอง สส.ตรัง
สมบัติ ยะสินธุ์ สส.แม่ฮ่องสอน
วุฒิพงษ์ นามบุตร สส.อุบลราชธานี
ชาตรี หล้าพรหม สส.สกลนคร
จักพันธ์ ปิยพรไพบูลย์ สส.ประจวบคีรีขันธ์
ชัยชนะ เดชเดโช หนึ่งในกลุ่ม ส.ส. ดังกล่าว ระบุว่าได้ตัดสินใจไม่นานก่อนเริ่มการประชุมรัฐสภา และพร้อมรับกับผลที่ตามมา ด้าน เดชอิศม์ ขาวทอง รักษาการรองหัวหน้าพรรค ระบุว่าพรรคไม่มีเอกภาพตั้งแต่การประชุมเลือกหัวหน้าพรรคคนใหม่ที่ล่มถึงสองครั้ง และมติพรรคก่อนการประชุมร่วมของรัฐสภาไม่ชัดเจน เขายังอ้างว่าแม้แต่อดีตสมาชิกกลุ่ม กปปส. และพรรคภูมิใจไทย ก็ยังลงมติเห็นชอบ ดังนั้นกลุ่มของตนซึ่งเป็นคนยุคใหม่จึงไม่ควรรับมรดกความขัดแย้งต่อจากคนรุ่นเก่า ทั้งนี้ เขากล่าวว่าแม้จะลงมติเห็นชอบ แต่ก็พร้อมทำหน้าที่ฝ่ายค้าน และพรรคยังไม่ถึงจุดแตกหัก ด้านชวน หลีกภัย ยืนยันว่าในวันประชุมพรรคมีมติให้งดออกเสียง และกล่าวถึงเดชอิศม์ว่า "ยอมรับว่าตอนที่เรา (พรรคประชาธิปัตย์) สู้กับพรรคเพื่อไทย และนายทักษิณ ชินวัตร นายเดชอิศม์ ก็อยู่ในพรรคนั้น"
ข้อวิจารณ์ > ความขัดแย้งของสมาชิกพรรค > กลุ่มอภิสิทธิ์

ก่อนการเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2566 เฉลิมชัย ศรีอ่อน ได้ประกาศว่า หากพรรคประชาธิปัตย์ได้รับเลือกตั้งสมาชิกสภาผู้แทนราษฎรต่ำกว่า 52 คน ตนจะวางมือทางการเมืองตลอดชีวิต แต่ในที่สุดก็กลับมารับตำแหน่งหัวหน้าพรรคตามคำเชิญของสมาชิกสภาผู้แทนราษฎรของพรรคจำนวน 21 คน ส่งผลให้เฉลิมชัยถูกวิจารณ์อย่างหนักว่ากระทำขัดต่อคำประกาศของตนก่อนหน้า และขัดต่อคำขวัญของพรรคบนตราสัญลักษณ์ของพรรคที่ระบุว่า "สจฺจํ เว อมตา วาจา"
การกระทำของเฉลิมชัยส่งผลให้มีสมาชิกพรรคที่เป็นกลุ่มผู้สนับสนุนของอภิสิทธิ์ประกาศลาออกเป็นจำนวนมาก ดังนี้
| ลำดับที่ | ชื่อ | ตำแหน่งทางการเมืองในอดีต | วันที่ลาออก | อ้างอิง |
| --- | --- | --- | --- | --- |
| 1 | อภิสิทธิ์ เวชชาชีวะ | นายกรัฐมนตรีไทย คนที่ 27 หัวหน้าพรรคประชาธิปัตย์ คนที่ 7 | 9 ธันวาคม |  |
| 2 | สาธิต ปิตุเตชะ | รัฐมนตรีช่วยว่าการกระทรวงสาธารณสุข สมาชิกสภาผู้แทนราษฎรจังหวัดระยอง 4 สมัย | 9 ธันวาคม |  |
| 3 | สุรันต์ จันทร์พิทักษ์ | สมาชิกสภาผู้แทนราษฎรกรุงเทพมหานคร 2 สมัย | 9 ธันวาคม |  |
| 4 | อรอนงค์ กาญจนชูศักดิ์ | สมาชิกสภาผู้แทนราษฎรกรุงเทพมหานคร 2 สมัย | 11 ธันวาคม |  |
| 5 | สาทิตย์ วงศ์หนองเตย | รัฐมนตรีประจำสำนักนายกรัฐมนตรี สมาชิกสภาผู้แทนราษฎรจังหวัดตรัง | 11 ธันวาคม |  |
| 6 | อัญชลี วานิช เทพบุตร | สมาชิกสภาผู้แทนราษฎรจังหวัดภูเก็ต | 11 ธันวาคม |  |
| 7 | อานิก อัมระนันทน์ | สมาชิกสภาผู้แทนราษฎรแบบบัญชีรายชื่อ | 12 ธันวาคม |  |
| 8 | บุญเลิศ ไพรินทร์ | สมาชิกสภาผู้แทนราษฎรจังหวัดฉะเชิงเทรา | 12 ธันวาคม |  |
การแยกตัวของสมาชิกพรรค

พรรคประชาธิปัตย์เคยมีสมาชิกพรรคที่ลาออกไปตั้งพรรคการเมืองใหม่ หรือย้ายไปเป็นกรรมการบริหารพรรค โดยมีดังนี้
พรรคประชาชน (พ.ศ. 2490) นำโดย เลียง ไชยกาล (ถูกยุบเมื่อวันที่ 17 พฤศจิกายน พ.ศ. 2514)
พรรคกิจสังคม นำโดย หม่อมราชวงศ์คึกฤทธิ์ ปราโมช (เดิมเคยเป็นหัวหน้าพรรคก้าวหน้า (พ.ศ. 2488) แต่ได้มารวมกับพรรคประชาธิปัตย์ในเวลาต่อมา / สิ้นสภาพความเป็นพรรคการเมืองในวันที่ 19 ตุลาคม พ.ศ. 2561)
พรรคราษฎร (พ.ศ. 2517) นำโดย ไถง สุวรรณทัต (ถูกยุบเมื่อวันที่ 6 ตุลาคม พ.ศ. 2519 จากคำสั่งของ คณะปฏิรูปการปกครองแผ่นดิน)
พรรคประชากรไทย นำโดย สมัคร สุนทรเวช
พรรคเสรีธรรม (พ.ศ. 2522) นำโดย บุญยิ่ง นันทาภิวัฒน์ (ถูกยุบในปี พ.ศ. 2523)
พรรคก้าวหน้า (พ.ศ. 2526) นำโดย อุทัย พิมพ์ใจชน (ก่อนจะยุบรวมเป็น พรรคเอกภาพ ในเวลาต่อมา)
พรรคประชาชน (พ.ศ. 2531) นำโดย เฉลิมพันธ์ ศรีวิกรม์ (ก่อนจะยุบรวมเป็น พรรคเอกภาพ ในเวลาต่อมา)
พรรคมหาชน นำโดย เอนก เหล่าธรรมทัศน์ และ สนั่น ขจรประศาสน์ (สิ้นสภาพความเป็นพรรคการเมืองในวันที่ 23 มกราคม พ.ศ. 2563)
พรรคพลังประชารัฐ นำโดย ณัฏฐพล ทีปสุวรรณ
พรรครวมพลังประชาชาติไทย นำโดย สุเทพ เทือกสุบรรณ
พรรคไทยภักดี นำโดย วรงค์ เดชกิจวิกรม
พรรครวมไทยสร้างชาติ นำโดย พีระพันธุ์ สาลีรัฐวิภาค
พรรคกล้า นำโดย กรณ์ จาติกวณิช (ก่อนจะนำสมาชิกพรรคส่วนใหญ่ไปอยู่กับพรรคชาติพัฒนา)
รางวัลภาพยนตร์แห่งชาติ สุพรรณหงส์ ครั้งที่ 5

| รางวัลภาพยนตร์แห่งชาติ สุพรรณหงส์ ครั้งที่ 5 |
| --- | --- |
วันที่: 4 เมษายน 2539
สถานที่: กรุงเทพมหานคร, ประเทศไทย
เหตุการณ์สำคัญ
ภาพยนตร์ยอดเยี่ยม: โลกทั้งใบให้นายคนเดียว
ได้รางวัลมากที่สุด: โลกทั้งใบให้นายคนเดียว (8)
 ← 4  รางวัลสุพรรณหงส์  6 → 
พิธีมอบรางวัลภาพยนตร์แห่งชาติ สุพรรณหงส์ ครั้งที่ 5 ประจำปี พ.ศ. 2538 จัดขึ้นเมื่อวันที่ 4 เมษายน พ.ศ. 2539
ผลการตัดสิน

ภาพยนตร์ยอดเยี่ยม
โลกทั้งใบให้นายคนเดียว
เกิดอีกทีต้องมีเธอ
คู่กรรม
บินแหลก
(ศยามล)
ผู้กำกับการแสดงยอดเยี่ยม
ราเชนทร์ ลิ้มตระกูล (โลกทั้งใบให้นายคนเดียว)
ปรัชญา ปิ่นแก้ว (เกิดอีกทีต้องมีเธอ)
ยุทธนา มุกดาสนิท , พันธ์ุธัมม์ ทองสังข์ และ นิพนธ์ ผิวเณร (คู่กรรม)
เปี๊ยก โปสเตอร์ (บินแหลก)
อภิชาติ หาลำเจียก (ศยามล)
ดารานำฝ่ายชายยอดเยี่ยม
สมชาย เข็มกลัด - (โลกทั้งใบให้นายคนเดียว)
จอห์นนี แอนโฟเน่ - (ศยามล)
ศรัณยู วงษ์กระจ่าง - (บินแหลก)
ธงไชย แมคอินไตย์ - (คู่กรรม)
สันติสุข พรหมศิริ - (บุญชู 8)
ดารานำฝ่ายหญิงยอดเยี่ยม
สุทธิดา เกษมสันต์ ณ อยุธยา - (โลกทั้งใบให้นายคนเดียว)
จินตหรา สุขพัฒน์ - (สมศรี 422 อาร์ โปรแกรมดีปีนี้มีน้อง)
บุญพิทักษ์ จิตกระจ่าง - (รักแท้ บทที่ 1)
พรนภา เทพทินกร - (ศยามล)
อาภาศิริ นิติพน - (คู่กรรม)
ดาราประกอบชายยอดเยี่ยม
อรุณ ภาวิไล - (โลกทั้งใบให้นายคนเดียว)
ฐิติ พุ่มอ่อน - (ฉีกป่าล่าคน)
นรินทร์ ทองคำ - (ศยามล)
ปราโมทย์ แสงศร - (โลกทั้งใบให้นายคนเดียว)
สุประวัติ ปัทมสูต - (สมศรี 422 อาร์ โปรแกรมดีปีนี้มีน้อง)
ดาราประกอบหญิงยอดเยี่ยม
วิไลวรรณ วัฒนพานิช - (คู่กรรม)
จารุณี สุขสวัสดิ์ - (บุญชู 8)
รัชชนก พูลผลิน - (บินแหลก)
ถนอมศรี เทวกุล ณ อยุธยา - (กู๊ดบายซัมเมอร์ เอ้อเหอเทอมเดียว)
เฌอมาลย์ บุญยศักดิ์ - (กู๊ดบายซัมเมอร์ เอ้อเหอเทอมเดียว)
บทภาพยนตร์ยอดเยี่ยม
ตุลยสิทธิ์ นิยมกุล, มนต์ศักดิ์ เกษศิรินทร์เทพ, ศิวาภรณ์ พงษ์สุวรรณ (โลกทั้งใบให้นายคนเดียว)
ถ่ายภาพยอดเยี่ยม
สุทัศน์ อินทราบุปกรณ์ (โลกทั้งใบให้นายคนเดียว)
ลำดับภาพยอดเยี่ยม
ปิติ จตุรภัทร และ ธนพล ธนังกูล (โลกทั้งใบให้นายคนเดียว)
บันทึกเสียงยอดเยี่ยม
นิวัติ สำเนียงเสนาะ (คู่กรรม)
เพลงนำภาพยนตร์ยอดเยี่ยม
สุทธิพงษ์ วัฒนจัง และ สุรพัฒน์ จำลองกุล เพลงเกิดอีกทีต้องมีเธอ (เกิดอีกทีต้องมีเธอ)
ดนตรีประกอบยอดเยี่ยม
บริษัท จิงเกิลเบลล์ จำกัด (เกิดอีกทีต้องมีเธอ)
กำกับศิลป์ยอดเยี่ยม
ประสรรค์ เพชรพงษ์ และ สายชล ทัศนจร (คู่กรรม)
เครื่องแต่งกายยอดเยี่ยม
รัตนพล ธรรมชาติ (คู่กรรม)
แต่งหน้ายอดเยี่ยม
สุยนพงษ์ พัฒนพานิชย์ และ รัชชานนท์ สูริโยธิน (เกิดอีกทีต้องมีเธอ)
การสร้างภาพพิเศษทางภาพยอดเยี่ยม
Carol Loi , Telly Fung , อัจฉรา กิจกาญจนาศน์ , สราวุธ เกศลักษณ์ และ วันชัย บุญสอด (เกิดอีกทีต้องมีเธอ)